**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ԻՐԱՎԱՀԱՎԱՍԱՐՈՒԹՅԱՆ ԱՊԱՀՈՎՄԱՆ ԵՎ ԽՏՐԱԿԱՆՈՒԹՅՈՒՆԻՑ ՊԱՇՏՊԱՆՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

# Օրենքի նպատակը և կարգավորման առարկան

1. Սույն օրենքի նպատակն է ապահովել յուրաքանչյուր անձի նկատմամբ հավասար վերաբերմունքն ու իրավունքների, ազատությունների և պարտականությունների իրականացման հավասար հնարավորությունները, ինչպես նաև յուրաքանչյուր անձի նկատմամբ խտրականության կանխարգելումն ու խտրականության չենթարկվելու իրավունքի պաշտպանությունը։
2. Սույն օրենքը սահմանում է խտրականության հասկացությունը և տեսակները, իրավահավասարության ապահովման և խտրականությունից պաշտպանության ոլորտում պետական, տեղական ինքնակառավարման մարմինների և դրանց պաշտոնատար անձանց պարտականությունները, խտրականությունից իրավական պաշտպանության հիմքերը, ինչպես նաև Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի գործունեությունը։

# Իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությունը

1. Իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության վավերացրած միջազգային պայմանագրերից, «Մարդու իրավունքների պաշտպանի մասին» սահմանադրական օրենքից, ՀՀ քրեական օրենսգրքից, Վարչական իրավախախտումների վերաբերյալ Հայաստանի Հանրապետության օրենսգրքից, «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքից, «Հաշմանդամություն ունեցող անձանց իրավունքների մասին» օրենքից, սույն օրենքից, այլ օրենքներից և իրավական ակտերից։

# Հոդված 3. Oրենքում գործածվող հիմնական հասկացությունները

1. Սույն օրենքում օգտագործվում են հետևյալ հիմնական հասկացությունները`
	* + - 1. **անձ`** ֆիզիկական անձ, ինչպես նաև իրավաբանական անձ՝ այնքանով, որքանով սույն օրենքով սահմանված իրավունքները և ազատությունները կիրառելի են իրավաբանական անձի նկատմամբ.
				2. **անձանց խումբ՝** մեկից ավելի անձինք, որոնք ունեն ընդհանուր պաշտպանված հատկանիշ կամ հատկանիշներ.
				3. **պաշտպանված հատկանիշ՝** սեռ, ռասա, մաշկի գույն, էթնիկ կամ սոցիալական ծագում, գենետիկական հատկանիշներ, լեզու, կրոն, աշխարհայացք, քաղաքական կամ այլ հայացքներ, ազգային փոքրամասնությանը պատկանելություն, գույքային վիճակ, ծնունդ, հաշմանդամություն, տարիք կամ անձնական կամ սոցիալական բնույթի այլ հանգամանքներ.
				4. **ուղղակի խտրականություն**՝ անձի կամ անձանց խմբի նկատմամբ պաշտպանված հատկանիշներից որևէ մեկի կամ մի քանիսի հիմքով դրսևորված գործողություն, անգործություն, կարգավորում, վերաբերմունք կամ քաղաքականություն, որի արդյունքում անձը կամ անձանց խումբը հայտնվում է համանման հանգամանքներում գտնվող այլ անձի կամ անձանց խմբի համեմատ նվազ բարենպաստ իրավիճակում**.**
				5. **անուղղակի խտրականություն**՝ առերևույթ չեզոք գործողություն, անգործություն, կարգավորում, վերաբերմունք կամ քաղաքականություն, որը պաշտպանված հատկանիշներից որևէ մեկի կամ մի քանիսի հիմքով անհամաչափորեն անբարենպաստ է ազդում անձանց խմբի վրա.
				6. **խտրականության հրահրում՝** անձին ուղղված՝ մեկ այլ անձի կամ անձանց խմբի խտրականության ենթարկելու հրահանգ, ցուցում կամ կոչ.
				7. **ոտնձգություն՝** անձի կամ անձանց խմբի նկատմամբ անցանկալի գործողություն կամ վերաբերմունք պաշտպանված հատկանիշներից որևէ մեկի կամ մի քանիսի հիմքով, որը հանգեցրել է կամ նպատակ ունի հանգեցնել անձի արժանապատվության նվաստացմանը և նրա շուրջ ոչ բարյացակամ, թշնամական, վիրավորական, նվաստացնող կամ մերժողական միջավայրի ստեղծմանը.
				8. **սեգրեգացիա** (խտրազատում)՝ որոշում, գործողություն կամ անգործություն, որն ուղղակի կամ անուղղակի կերպով հանգեցնում է պաշտպանված հատկանիշներից մեկի կամ մի քանիսի հիմքով անձանց խմբի՝ այլ անձանցից տարանջատմանը,բաժանմանը, տարբերակմանը.
				9. **վիկտիմիզացիա** (զոհայնացում)՝ սույն օրենքի շրջանակում իր կամ այլ անձի իրավունքների պաշտպանության նպատակով իրավասու մարմիններին դիմում կամ բողոք ներկայացրած կամ ենթադրյալ խտրականության փաստը որոշակի կամ անորոշ անձանց շրջականին հայտնած (հրապարակած) կամ դիմում կամ բողոք ներկայացրած անձին աջակցած անձի նկատմամբ բացասական վերաբերմունք, ինչպես նաև դիտավորյալ գործողություն կամ անգործություն, որն այդ անձի համար հանգեցրել է բացասական փաստական հետևանքների.
				10. **զուգորդված (ասոցացված) խտրականություն**՝ խտրականություն այն անձի նկատմամբ, ով, թեև օժտված չէ սույն օրենքով նախատեսված պաշտպանված հատկանիշներով, սակայն ազգակցական, ամուսնական կամ այլ կապ ունի նման հատկանիշներ ունեցող անձի կամ անձանց խմբի հետ.
				11. **ընկալման վրա հիմնված խտրականություն՝** խտրականություն այն անձի նկատմամբ, ով, թեև օժտված չէ սույն օրենքով նախատեսված պաշտպանված հատկանիշներով, սակայն խտրականություն գործադրող անձի կողմից ընկալվել է որպես պաշտպանված հատկանիշներից մեկով կամ մի քանիսով օժտված անձ.
				12. **ժամանակավոր հատուկ միջոցներ**՝ անձանց խմբի նկատմամբ կիրառվող այնպիսի ժամանակավոր միջոցներ, որոնց նպատակն է այդ անձանց խմբի և հասարակության միջև փաստացի անհավասարության վերացումը և հասարակության մյուս անդամների հետ հավասար հնարավորությունների ապահովումը:

# Հոդված 4. Խտրականության արգելքը

1. Խտրականությունն արգելվում է քաղաքական, տնտեսական, սոցիալական, մշակութային և կյանքի այլ ոլորտներում, այդ թվում՝ աշխատանքային հարաբերություններում, հանրային ծառայությունների մատուցման, բնակչության բժշկական օգնության և սպասարկման, սոցիալական ապահովության և աջակցության, բանկային և ֆինանսական, տրանսպորտային, ժամանցային ծառայությունների մատուցման, անշարժ գույքի առքուվաճառքի և վարձակալման, առևտրային և մասնագիտական գործունեության, կրթության, գիտության, մշակույթի, սպորտի, զանգվածային լրատվության ոլորտներում։
2. Աշխատանքային հարաբերություններում խտրականության արգելքի առանձնահատկությունները կարգավորվում են Հայաստանի Հանրապետության աշխատանքային օրենսգրքով։
3. Խտրականություն դրսևորած անձինք Հայաստանի Հանրապետության օրենքով սահմանված կարգով ենթակա են քաղաքացիաիրավական, վարչական կամ քրեական պատասխանատվության:

**Հոդված 5.** **Խտրականությունը և դրա տեսակները**

1**.** Խտրականությունը գործողություն, անգործություն, կարգավորում, վերաբերմունք կամ քաղաքականություն է, որն արտահայտվում է իրական կամ ենթադրյալ պաշտպանված հատկանիշներից մեկի կամ մի քանիսի հիմքով ցանկացած տարբերակմամբ, բացառմամբ, սահմանափակմամբ կամ նախապատվությամբ և որի արդյունքում անձը կամ անձանց խումբը հայտնվում է նույն իրավիճակում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաստ է անդրադառնում անձանց խմբի նկատմամբ։

 2. Տարբերակումը, բացառումը, սահմանափակումը և նախապատվությունը թույլատրելի են և չեն համարվում խտրականություն, եթե դրանք հետապնդում են իրավաչափ նպատակ, կիրառված միջոցները անհրաժեշտ են հետապնդվող նպատակին հասնելու համար և համաչափ են այդ նպատակին։

3. Խտրականության տեսակներն են ուղղակի խտրականությունը, անուղղակի խտրականությունը, խտրականության հրահրումը, ոտնձգությունը, սեգրեգացիան (խտրազատում), վիկտիմիզացիան (զոհայնացում), զուգորդված (ասոցացված) խտրականությունը, ընկալման վրա հիմնված խտրականությունը և հաշմանդամություն ունեցող անձանց խելամիտ հարմարեցումների ապահովման մերժումը:

4. Սույն հոդվածի 2-րդ մասը չի տարածվում խտրականության հրահրման, ոտնձգության և վիկտիմիզացիայի (զոհայնացման) նկատմամբ։

5. Խելամիտ հարմարեցումների հասկացությունը, դրանց ապահովման կարգը և առանձնահատկությունները կարգավորվում են հաշմանդամություն ունեցող անձանց իրավունքների մասին օրենսդրությամբ։

#  Հոդված 6. Պետական և տեղական ինքնակառավարման մարմինների և դրանց պաշտոնատար անձանց պարտականությունները իրավահավասարության ապահովման և խտրականությունից պաշպանության ոլորտում

1. Պետական և տեղական ինքնակառավարման մարմինները և պաշտոնատար անձինք Հայաստանի Հանրապետության Սահմանադրությամբ և օրենքով սահմանված լիազորություններն իրականացնելիս պետք է՝

1) իրենց գործունեությունը, ներառյալ՝ հանրային հաղորդակցությունը համապատասխանեցնեն իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությանը.

2) իրենց գործունեության ոլորտին առնչվող քաղաքականության մշակման ընթացքում հաշվի առնեն իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության կարգավորումները և պահանջները.

3) ապահովեն հանրային ծառայողների և հանրային պաշտոն զբաղեցնող անձանց պարբերական վերապատրաստումներ իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության թեմայով.

4) օրենքով և այլ իրավական ակտերով սահմանված կարգով արձագանքեն ցանկացած խտրականության դեպքի.

5) օրենքով սահմանված կարգով խտրականության փաստը հաստատվելու դեպքում միջոցներ ձեռնարկեն խտրականություն դրսևորած անձանց պատասխանատվության ենթարկելու համար՝ օրենքով և իրենց ներքին ակտերով նախատեսված կարգով, և ապահովեն խտրականության հետևանքների վերացումը՝ իրենց լիազորությունների և գործառույթների շրջանակներում:

**Հոդված 7. Ժամանակավոր հատուկ միջոցների կիրառումը**

1. Ժամանակավոր հատուկ միջոցները հավասար վերաբերմունքի, հավասար իրավունքների և հավասար հնարավորությունների ապահովման միջոցներ են: Ժամանակավոր հատուկ միջոցների կիրառումը չի կարող համարվել խտրականություն։

2. Պետական, տեղական ինքնակառավարման մարմինները և դրանց պաշտոնատար անձինք, ինչպես նաև կազմակերպությունները կարող են կիրառել ժամանակավոր հատուկ միջոցներ անձանց խմբի և հասարակության միջև որոշակի ոլորտում առկա փաստացի անհավասարության վերացման և հասարակության մյուս անդամների հետ հավասար հնարավորությունների ապահովման նպատակով։

3. Ժամանակավոր հատուկ միջոցների կիրառումը դադարեցվում է սույն հոդվածի 2-րդ մասով նշված փաստացի անհավասարության վերացումից հետո։

**Հոդված 8. Խտրականությունից իրավական պաշտպանությունը**

1. Յուրաքանչյուր ոք, ով հիմքեր ունի կարծելու, որ իր նկատմամբ դրսևորվել է խտրականություն, իրավունք ունի օրենքով սահմանված կարգով՝

1) հանցագործության մասին հաղորդում ներկայացնելու իրավասու մարմիններին, եթե գտնում է, որ իր նկատմամբ կատարված արարքը պարունակում է Հայաստանի Հանրապետության քրեական օրենսգրքի 203-րդ հոդվածով նախատեսված առերևույթ հանցանքի հատկանիշներ.

2) դիմելու վարչական դատարան, եթե գտնում է, որ իր նկատմամբ կատարված արարքը պարունակում է Վարչական իրավախախտումների մասին Հայաստանի Հանրապետության օրենսգրքի 41.10 հոդվածով նախատեսված իրավախախտման հատկանիշներ.

3) վարչական կարգով բողոքարկելու իր նկատմամբ կայացված վարչական ակտը, որով դրսևորվել է խտրականությունը՝ բացառությամբ սույն հոդվածի 1-ին մասի 1-2-րդ կետերով նախատեսված դեպքերի.

4) դիմելու վարչական դատարան՝ իր իրավունքները վերականգնելու և նյութական կամ ոչ նյութական վնասի հատուցում ստանալու պահանջով.

5) դիմելու առաջին ատյանի ընդհանուր իրավասության քաղաքացիական դատարան՝ իր իրավունքները վերականգնելու, խտրականության հետևանքները վերացնելու կամ նյութական վնասի հատուցում ստանալու պահանջով.

6) դիմելու Մարդու իրավունքների պաշտպանին՝ պետական, տեղական ինքնակառավարման մարմնի, դրանց պաշտոնատար անձի կամ կազմակերպության կողմից խտրականություն դրսևորելու դեպքերում:

2. Մարդու իրավունքների պաշտպանը, բողոքի քննարկման արդյունքում «Մարդու իրավունքների պաշտպանի մասին» սահմանադրական օրենքով սահմանված դեպքերում կարող է անձի համաձայնությամբ դիմել դատարան` խտրականություն գործադրած անձին պատասխանատվության ենթարկելու կամ խտրականության ենթարկված անձի իրավունքների վերականգնման և վնասի հատուցման պահանջներով:

3. Խտրականության վերաբերյալ դիմում կամ բողոք քննող մարմինը պետք է ապահովի դիմողի անձնական տվյալների պաշտպանությունը՝ «Անձնական տվյալների պաշտպանության մասին» օրենքի պահանջներին համապատասխան:

**ԳԼՈՒԽ 2**

**ԻՐԱՎԱՀԱՎԱՍԱՐՈՒԹՅԱՆ ԱՊԱՀՈՎՄԱՆ ԵՎ ԽՏՐԱԿԱՆՈՒԹՅՈՒՆԻՑ ՊԱՇՏՊԱՆՈՒԹՅԱՆ ՄԱՐՄԻՆԸ**

#  Հոդված 9. Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի գործունեությունը և խտրականության հարցերով խորհրդի ստեղծումը

1. Մարդու իրավունքների պաշտպանը հետևում է իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության պահպանմանը՝ «Մարդու իրավունքների պաշտպանի մասին» սահմանադրական օրենքով սահմանված լիազորությունների շրջանակներում։
2. Մարդու իրավունքների պաշտպանի՝ սույն հոդվածի 1-ին մասով նախատեսված գործունեությանը աջակցելու նպատակով «Մարդու իրավունքների մասին» սահմանադրական օրենքով սահմանված կարգով ստեղծվում է Խտրականության հարցերով խորհուրդ։

**Հոդված 10. Խտրականության հարցերով խորհրդի անդամների ընտրությունը**

1. Խտրականության հարցերով խորհուրդը կազմված է առնվազն 10 անդամներից, որոնք նշանակվում են 3 տարի ժամկետով՝ մեկ անգամ վերանշանակման իրավունքով և գործում են հասարակական հիմունքներով: Խտրականության հարցերով խորհուրդը կազմված է սույն հոդվածի 2-րդ և 3-րդ մասերով նախատեսված պահանջերին բավարարող հասարակական կազմակերպությունների ներկայացուցիչներից և անկախ մասնագետներից, որոնք ներկայացնում են տարբեր պաշտպանված հատակնիշներով անձանց խմբերի իրավունքներն ու շահերը։

# 2. Խտրականության հարցերով խորհրդի անդամ նշանակվելու դիմում կարող է ներկայացնել այն անձը, ով`

* 1. Հայաստանի Հանրապետության քաղաքացի է.
	2. ունի իրահավասարության ապահովման կամ խտրականությունից պաշտպանության ոլորտում իրավապաշտպան գործունեության առնվազն երեք տարվա փորձ.
	3. որևէ կուսակցության անդամ չէ.
	4. չունի դատվածություն դիտավորությամբ կատարած հանցագործության համար:

3. Խտրականության հարցերով խորհրդի անդամ նշանակվելու դիմում կարող է ներկայացնել նաև այն հասարակական կազմակերպությունը, որը իրավահավասարության ապահովման կամ խտրականությունից պաշտպանության ոլորտում ունի իրավապաշտպան գործունեության առնվազն 3 տարվա փորձ։ Հասարակական կազմակերպության ներկայացուցիչը պետք է բավարարի սույն հոդվածի 2-րդ մասի 1-ին, 3-4-րդ կետերով նախատեսված պահանջներին։

# Հոդված 11. Խտրականության հարցերով խորհրդի խնդիրները և գործառույթները

1. Խտրականության հարցերով խորհրդի խնդիրն է որպես իրավահավասարության ապահովման և խտրականությունից պաշտպանության մարմին՝ Մարդու իրավունքների պաշտպանի գործունեությանն աջակցելը:
2. Խտրականության հարցերով խորհուրդը՝
	1. խորհրդատվական աջակցություն է տրամադրում Մարդու իրավունքների պաշտպանին՝ իրավահավասարության ապահովման և խտրականությունից պաշտպանության ոլորտում իրավունքների պաշտպանությանն ու խթանմանն առնչվող խնդիրների վերհանման և իրավասու մարմիններին և կազմակերպություններին դրանց լուծմանն ուղղված առաջարկների ներկայացման հարցում.
	2. Մարդու իրավունքների պաշտպանի կամ սեփական նախաձեռնությամբ ուսումնասիրություններ է իրականացնում և Մարդու իրավունքների պաշտպանին ներկայացնում է առաջարկություններ իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության և պրակտիկայի բարելավման ուղղությամբ. Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում խտրականության վերաբերյալ գործերով Սահմանադրական դատարանին հատուկ կարծիք (amicus curiae brief) տրամադրելու վերաբերյալ.
	3. Մարդու իրավունքների պաշտպանի կամ սեփական նախաձեռնությամբ Մարդու իրավունքների պաշտպանին առաջարկություններ է ներկայացնում իրավահասարության ապահովման և խտրականությունից պաշտպանության հարցերով հետազոտություններ իրականացնելու և հրապարակելու վերաբերյալ.
	4. քննարկում է իրավահավասարության ապահովմանն ու խտրականությունից պաշտպանությանն առնչվող՝ Մարդու իրավունքների պաշտպանի տարեկան հաղորդումն և զեկույցները, միջազգային և հասարակական կազմակերպությունների զեկույցները, ինչպես իրավահավասարության ապահովման և խտրականությունից պաշտպանության համակարգային և հանրային հետաքրքրություն ներկայացնող խնդիրները և Մարդու իրավունքների պաշտպանին ներկայացնում առաջարկություններ:

**ԳԼՈՒԽ 4**

**ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

#

# Հոդված 12. Եզրափակիչ մաս և անցումային դրույթներ

1․ Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն հոդվածով սահմանված դեպքերի:

2. Սույն օրենքի 8-րդ հոդվածը և 2-րդ գլուխն ուժի մեջ են մտնում պաշտոնական հրապարակման օրվանից չորս ամիս հետո։

3. «Արդարադատության ակադեմիայի մասին» օրենքով սահմանված կարգով և ժամկետում, սակայն ոչ ուշ, քան սույն օրենքի պաշտոնական հրապարակումից հետո 40 օրվա ընթացքում Արդարադատության ակադեմիայի կառավարման խորհուրդը հաստատում է խտրականության վերաբերյալ գործերի քննության թեմայով դատավորների, դատավորների թեկնածուների ցուցակում գտնվող անձանց, դատախազների և ՀՀ քննչական կոմիտեի քննիչների լրացուցիչ վերապատրաստման ծրագիրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2013 թվականի դեկտեմբերի 5-ի Հայաստանի Հանրապետության վարչական դատավարության օրենսգրքի (այսուհետ՝ Օրենսգիրք) 3-րդ հոդվածը լրացնել հետևյալ բովանդակությամբ 9-րդ մասով.

«9. Մարդու իրավունքների պաշտպանը սույն օրենսգրքով սահմանված կարգով և «Մարդու իրավունքների պաշտպանի մասին» սահմանադրական օրենքով կամ Վարչական իրավախախտումների վերաբերյալ օրենսգրքով սահմանված դեպքերում կարող է դիմել վարչական դատարան»:

**Հոդված 2.** Օրենսգրքի 29-րդ հոդվածի 4-րդ մասը շարադրել հետևյալ խմբագրությամբ.

«4. Վարչական իրավախախտումների վերաբերյալ Հայաստանի Հանրապետության օրենսգրքի 41.10 հոդվածով նախատեսված վարչական իրավախախտումների վերաբերյալ գործերով, ինչպես նաև սույն օրենսգրքի 216.6-րդ հոդվածի 3-րդ մասով և 29.4 գլխով սահմանված գործերով ներկայացված հայցադիմումը պետք է պարունակի տվյալներ կամ փաստեր, որոնք առերևույթ (prima facie) հիմնավորում են խտրականություն որակվող գործողության, անգործության, վերաբերմունքի, կարգավորման կամ քաղաքականության առկայությունը, իսկ խտրականության բացակայության ապացուցման բեռը կրում է պատասխանողը։»։

**Հոդված 3.** Օրենսգրքի 216-րդ հոդվածի1-ին մասը «արձանագրությունը» բառից հետո լրացնել «բացառությամբ սույն օրենսգրքի 29-րդ հոդվածի 4-րդ մասով նախատեսված դեպքի» բառերով։

**Հոդված 4.** Օրենսգրքի 5-րդ բաժինը լրացնել հետևյալ բովանդակությամբ 29.4 գլխով.

«**ԳԼՈՒԽ 29.4**

**ԽՏՐԱԿԱՆՈՒԹՅԱՆ ՎԵՐԱԲԵՐՅԱԼ ԳՈՐԾԵՐԻ ՎԱՐՈՒՅԹԸ**

|  |  |
| --- | --- |
| **Հոդված 216.9. Վարչական դատարան դիմելը**1. Խտրականության վերաբերյալ գործերով վարչական դատարան կարող են դիմել սույն օրենսգրքի 3-րդ հոդվածի 1-ին մասով նախատեսված սուբյեկտները, եթե համարում են, որ պետական կամ տեղական ինքնակառավարման մարմնի կամ դրա պաշտոնատար անձի վարչական ակտով կամ գործողությամբ կամ անգործությամբ խախտվել է նրանց՝ իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությամբ սահմանված իրավունքը կամ ազատությունը:2. Խտրականության վերաբերյալ գործերով անձի կամ անձանց խմբի համաձայնությամբ վարչական դատարան կարող է դիմել նաև Մարդու իրավունքների պաշտպանը՝ «Մարդու իրավունքների պաշտպանի մասին» սահմանադրական օրենքով սահմանված դեպքերում։ | **Վարչական դատարան**  |

**Հոդված 216.10. Խտրականության վերաբերյալ գործերով հայցադիմումին ներկայացվող պահանջները**

1. Խտրականության վերաբերյալ գործերով հայցադիմումը,ի լրումն սույն օրենսգրքի 73-րդ հոդվածով ներկայացվող պահանջների, նաև ներառում է`

1. տվյալներ կամ փաստեր՝ հայցվորի կողմից խտրականություն որակվող կամ գնահատվող դեպքի մասին.
2. առկայության դեպքում՝ խտրականության դրսևորումը հավաստող գրավոր ապացույցների ցանկը, եթե այդպիսիք կցվում են հայցին.
3. հայցվորի պահանջը իր իրավունքները վերականգնելու և նյութական կամ ոչ նյութական վնասի հատուցում ստանալու մասին:

2. Հայցադիմումը Մարդու իրավունքների պաշտպանի կողմից ներկայացվելու դեպքում հայցադիմումին կցվում է նաև խտրականության ենթարկված անձի կամ անձանց՝ Մարդու իրավունքների պաշտպանին տրված գրավոր համաձայնությունը դատարան դիմելու համար:

|  |
| --- |
| **Հոդված 216.11. Խտրականության վերաբերյալ գործերով վարչական դատարանի դատական ակտերը** |

1. Սույն գլխով նախատեսված գործերով վարչական դատարանը հայցը բավարարելու դեպքում օրենսգրքի 125-րդ հոդվածի 1-ին մասով նախատեսված գործն ըստ էության լուծող դատական ակտով նաև՝

1) հաստատում է խտրականության փաստը.

2) ամբողջությամբ կամ մասնակիորեն անվավեր է ճանաչում վիճարկվող վարչական ակտը.

3) համապատասխան պահանջի առկայության դեպքում վերականգնում է հայցվորի իրավունքները և պարտավորեցնում է հատուցել հայցվորին պատճառված նյութական կամ ոչ նյութական վնասը:»:

**Հոդված 5.** Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո:

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

## Օ Ր Ե Ն Ք Ը

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ****

### ****ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ****

**Հոդված 1.** Հայաստանի Հանրապետության քաղաքացիական դատավարության օրենսգրքի (այսուհետ՝ Օրենսգիրք) 202-րդ հոդվածի 1-ին մասը լրացնել հետևյալ բովանդակությամբ 10-րդ կետով.

«10) խտրականության վերաբերյալ գործերը:»:

**Հոդված 2.** Օրենսգիրքը 27.3 գլխից հետո լրացնել հետևյալ բովանդակությամբ 27.4 գլխով.

«**ԳԼՈՒԽ 27.4**

**ԽՏՐԱԿԱՆՈՒԹՅԱՆ ՎԵՐԱԲԵՐՅԱԼ ԳՈՐԾԵՐԻ ՎԱՐՈՒՅԹԸ**

**Հոդված 234.19. Խտրականության վերաբերյալ գործերը և դրանց քննության ժամկետը**

1. Սույն գլխով սահմանված կարգով դատարանը քննում է անձի կամ անձանց խմբի խտրականություն ենթարկելու վերաբերյալ վեճերը։

2. Խտրականության վերաբերյալ գործերով դատարան կարող է դիմել յուրաքանչյուր ֆիզիկական անձ կամ անձանց խումբ կամ նրա համաձայնությամբ՝ Մարդու իրավունքների պաշտպանը, ինչպես նաև իրավաբանական անձինք՝ այնքանով, որքանով խտրականության չենթարկվելու իրավունքը կիրառելի է նրանց նկատմամբ։

3. Անձանց խմբի կողմից հայցադիմում ներկայացնելու դեպքում դատարանը գործը քննում և լուծում է սույն գլխով սահմանված կարգով՝ հաշվի առնելով սույն օրենսգրքի 26-րդ գլխով նախատեսված հատուկ կանոնները։

4. Խտրականության վերաբերյալ գործերն առաջին ատյանի դատարանում քննվում և լուծվում են հայցադիմումը վարույթ ընդունելուց հետո՝ ողջամիտ ժամկետում, սակայն ոչ ուշ, քան վեցամսվա ընթացքում:

**Հոդված 234.20. Հայցադիմումին ներկայացվող պահանջները**

1. Խտրականության վերաբերյալ գործերով հայցադիմումի նկտամամբ տարածվում են հայցադիմումի համար սույն օրենսգրքով սահմանված պահանջները։ Հայցադիմումի մեջ նշվում են նաև տվյալներ կամ փաստեր՝ հայցվորի կողմից խտրականություն որակվող կամ գնահատվող դեպքի մասին։

2. Հայցադիմումը Մարդու իրավունքների պաշտպանի կողմից ներկայացվելու դեպքում հայցադիմումին կցվում է նաև խտրականության ենթարկված անձի կամ անձանց՝ Մարդու իրավունքների պաշտպանին տրված գրավոր համաձայնությունը դատարան դիմելու համար:

**Հոդված 234.21. Հայցադիմումը վարույթ ընդունելը**

1. Դատարանը հայցադիմումը վարույթ ընդունելու հարցը լուծում է այն ներկայացվելուց հետո՝ եռօրյա ժամկետում:

**Հոդված 234.22. Հայցադիմումի պատասխան ներկայացնելու ժամկետը**

1. Հայցադիմումի պատասխանը ներկայացվում է հայցադիմումը վարույթ ընդունելու մասին որոշումն ստանալուց հետո՝ մեկշաբաթյա ժամկետում:

**Հոդված 234.23. Ապացուցման պարտականությունը բաշխելը**

1. Սույն գլխով նախատեսված գործերով հայցվորը ներկայացնում է տվյալներ կամ փաստեր, որոնք առերևույթ (prima facie) հիմնավորում են իր կողմից խտրականություն որակվող գործողության, անգործության, վերաբերմունքի, վարքագծի կամ քաղաքականության առկայությունը, իսկ խտրականության բացակայությունն ապացուցելու պարտականությունը դրվում է պատասխանողի վրա:

**Հոդված 234.24. Խտրականության վերաբերյալ գործերով դատարանի վճիռը**

1. Հայցը լրիվ կամ մասնակի բավարարելու վերաբերյալ վճռով դատարանը պատասխանողին պարտավորեցնում է՝

1) վերացնել խտրականության հետևանքները կամ վերականգնել հայցվորի իրավունքները, բացառությամբ այն դեպքերի, երբ խտրականության հետևանքները վերացնելը կամ հայցվորի իրավունքները վերականգնելն անհնար է.

2) համապատասխան պահանջի առկայության դեպքում՝ հատուցել պատճառված վնասը:»:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1**. Հայաստանի Հանրապետության քաղաքացիական օրենսգրքի (այսուհետ՝ Օրենսգիրք) 162.1-րդ հոդվածի 2-րդ մասում՝

1) 9-րդ կետի «:» կետադրական նշանը անհրաժեշտ է փոխարինել «.» կետադրական նշանով.

2) լրացնել հետևյալ բովանդակությամբ 10-րդ կետով.

 «10) խտրականության չենթարկվելու իրավունքը:»:

**Հոդված 2**. Օրենսգրքի 337-րդ հոդվածը լրացնել հետևյալ բովանդակությամբ 5-րդ մասով.

«5. «Մարդու իրավունքների պաշտպանի մասին» սահմանադրական օրենքի 30.3 հոդվածի 1-ին մասի 1-ին կետով նախատեսված հիմքով Մարդու իրավունքների պաշտպանի կողմից դատարան դիմելու համար հայցային վաղեմության ժամկետի ընթացքն սկսում է անձի կողմից Մարդու իրավունքների պաշտպանի կողմից բողոքը քննարկման ընդունելու մասինորոշում կայացնելու օրվանից։

**Հոդված 3.** Օրենսգրքի 1087.2-րդ հոդվածի 7-րդ մասի 2-րդ կետում «9» թիվը փոխարինել «10» թվով:

**Հոդված 4**. Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ**

**Օ Ր Ե Ն Ք Ը**

**«ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.**«Մարդու իրավունքների պաշտպանի մասին» 2016 թվականի դեկտեմբերի 16-ի ՀՕ-1-Ն սահմանադրական օրենքի (այսուհետ՝ Օրենք) 2-րդ հոդվածը լրացնել հետևյալ բովանդակությամբ 5-րդ մասով.

«5. Պաշտպանը՝ որպես իրավահավասարության ապահովման և խտրականությունից պաշտպանության մարմին իրականացնում է «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում, հավասար վերաբերմունքի խթանում, խտրականության չենթարկվելու իրավունքի խախտումների կանխարգելում և խտրականության ենթարկված անձանց իրավունքների պաշտպանություն:»:

**Հոդված 2.** Օրենքի 8-րդ հոդվածի 2-րդ մասը «մեխանիզմի» բառից հետո լրացնել «, ինչպես նաև սույն օրենքի 2-րդ հոդվածի 5-րդ մասով նախատեսված» բառերով։

**Հոդված 3.** Օրենքի 14-րդ հոդվածի 3-րդ մասի «1-4-րդ մասերով» բառերը փոխարինել «1-4.1 մասերով, 30.3 հոդվածի 1-ին մասի 1-ին, 3-5-րդ կետերով» բառերով։

**Հոդված 4.** Օրենքի 15-րդ հոդվածի 1-ին մասը լրացնել հետևյալ բովանդակությամբ 4-րդ կետով.

«4) կազմակերպությունների կողմից խտրականության չենթարկվելու իրավունքի խախտման վերաբերյալ հարցերը:»:

**Հոդված 5.** Օրենքի 29-րդ հոդվածում՝

1) վերնագիրը շարադրել հետևյալ խմբագրությամբ՝

«**Հոդված 29. Պաշտպանի լիազորությունները մարդու իրավունքների և ազատությունների խթանման հարցում**».

2) լրացնել հետևյալ բովանդակությամբ 4.1 մասով.

«4.1. Պաշտպանն իրավունք ունի Սահմանադրական դատարանին տրամադրել հատուկ կարծիք (amicus curiae brief)՝ օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի՝ Սահմանադրության 2-րդ գլխին համապատասխանության վերաբերյալ Սահմանադրական դատարանում քննվող գործերի առնչությամբ։».

3) 5-րդ մասում՝

ա. «ստորաբաժանման» բառը փոխարինել «ստորաբաժանումների» բառերով.

բ. «կազմակերպությունների» բառից հետո լրացնել «, ինչպես նաև ֆիզիկական անձանց» բառերով.

4) լրացնել հետևյալ բովանդակությամբ 6-7-րդ մասերով.

«6. Պաշտպանն իրավունք ունի մարդու իրավունքներին և ազատություններին առնչվող հարցերով իրականացնել հանրության իրազեկմանն ուղղված միջոցառումներ, կատարել հրապարակումներ։

7. Պաշտպանն իրավունք ունի մարդու իրավունքներին ազատություններին առնչվող հարցերով իրականացնել և հրապարակել հետազոտություններ՝ Պաշտպանի աշխատակազմի համապատասխան ստորաբաժանումների կամ այլ հաստատության միջոցով։»։

**Հոդված 6.** Օրենքը լրացնել նոր՝ 30.3. հոդվածով.

«**Հոդված 30.3. Պաշտպանի լիազորությունները՝ որպես իրավահավասարության ապահովման և խտրականությունից պաշտպանության մեխանիզմ**

1. Որպես իրավահավասարության ապահովման և խտրականությունից պաշտպանության մեխանիզմ՝ Պաշտպանն իրավասու է՝

1) անձի կամ անձանց խմբի համաձայնությամբ իր իրավունքների պաշտպանության նպատակով դիմելու դատարան, եթե պետական կամ տեղական ինքնակառավարման մարմինը, դրա պաշտոնատար անձը կամկազմակերպությունը Պաշտպանի գնահատմամբ խտրականություն է դրսևորել և չի պատասխանել սույն օրենքի 26-րդ հոդվածի 2-րդ մասով նախատեսված՝ Պաշտպանի առաջարկությանը կամ չի կատարել կամ ոչ պատշաճ է կատարել դրանով նախատեսված միջոցառումները.

2) իրականացնել «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում.

3) հանդես գալ իրավահավասարության ապահովման և խտրականությունից պաշտպանության ոլորտում մարդու իրավունքներին առնչվող հրապարակային զեկույցներով.

4) իրավասու մարմիններ ներկայացնել իրավահավասարության ապահովմանը կամ խտրականությունից պաշտպանությանը վերաբերող իրավական ակտերի կամ դրանց նախագծերի կամ պրակտիկայի կատարելագործման վերաբերյալ առաջարկություններ.

5) իրականացնել Պաշտպանին բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարություն` կողմերի գրավոր համաձայնությամբ, ինչպես նաև մշտադիտարկել հաշտության համաձայնության կատարումը.

6) բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր.

7) Խտրականության հարցերով խորհրդին հանձնարարել իրականացնել «Իրավահավասարության ապահովման մասին» օրենքի 11-րդ հոդվածի 2-րդ մասի 2-5-րդ կետերով նախատեսված լիազորությունները.

8) իրականացնել սույն օրենքով սահմանված այլ լիազորություններ:

2. Սույն օրենքի 2-րդ հոդվածի 5-րդ մասով սահմանված լիազորությունների իրականացման նպատակով Պաշտպանի աշխատակազմում ստեղծվում է խտրականության հարցերով դեպարտամենտ:

3. Սույն հոդվածի 1-ին մասի 5-րդ և 6-րդ կետերով նախատեսված բանավոր նիստերի անցկացման, հաշտարարության իրականացման կարգը և կողմերի գրավոր համաձայնության ձևը հաստատում է Պաշտպանը»:

**Հոդված 7.** Օրենքի 31-րդ հոդվածի 2-րդ մասը առաջին նախադասությունից հետո լրացնել հետևյալ բովանդակությամբ նոր նախադասությամբ.

«Պաշտպանի տարեկան հաղորդումն առանձին անդրադառնում է խտրականության վերացման ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին»։

**Հոդված 8.** Օրենքի 33-րդ հոդվածը լրացնել հետևյալ բովանդակությամբ 4-րդ մասով.

«4. Պաշտպանը ստեղծում է Խտրականության հարցերով խորհուրդ, որը Պաշտպանին առընթեր խորհրդակցական մարմին է: Խտրականության հարցերով խորհրդի անդամներին ուղղված պահանջները, խորհրդի խնդիրներն ու գործառույթները սահմանվում են «Իրավահավասարության ապահովման և խտրականությունից պաշտպանության մասին» օրենքով:»:

**Հոդված 9**. Օրենքի 36-րդ հոդվածի 3-րդ մասում՝

1) «երկու» բառը փոխարինել «երեք» բառով.

2) «դեպարտամենտից» բառից հետո լրացնել «այդ թվում՝ խտրականության հարցերով դեպարտամենտից» բառերով։

**Հոդված 10.** **Եզրափակիչ մաս և անցումային դրույթներ**

1. Սույն օրենքն ուժի մեջ է մտնում Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման պահից, սակայն ոչ ուշ, քան օրենքի պաշտոնական հրապարակման օրվանից չորս ամիս հետո, բացառությամբ սույն օրենքի 6-րդ հոդվածով լրացվող` 30.3 հոդվածի 2-րդ մասի, որն ուժի մեջ է մտնում պաշտոնական հրապարակման օրվան հաջորդող տասներորդ օրը։

2. Խտրականության հարցերով խորհրդի կազմավորման և գործունեության կարգն ընդունվում է Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման պահից երկու ամսվա ընթացքում, սակայն ոչ ուշ, քան օրենքի պաշտոնական հրապարակման օրվանից վեց ամիս հետո։

3. Խտրականության հարցերով խորհուրդը ձևավորվում է սույն հոդվածի 2-րդ մասով նախատեսված կարգի ընդունումից հետո՝ երկու ամսվա ընթացքում։

4. Սույն օրենքի ընդունումից բխող ենթաօրենսդրական ակտերը, այդ թվում՝ Պաշտպանի աշխատակազմում հաստիքների առավելագույն թիվը փոփոխելու վերաբերյալ Հայաստանի Հանրապետության վարչապետի որոշումն ընդունվում են սույն օրենքի պաշտոնական հրապարակման օրվանից երեք ամսվա ընթացքում։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ԿԱՆԱՆՑ ԵՎ ՏՂԱՄԱՐԴԿԱՆՑ ՀԱՎԱՍԱՐ ԻՐԱՎՈՒՆՔՆԵՐԻ ԵՎ ՀԱՎԱՍԱՐ ՀՆԱՐԱՎՈՐՈՒԹՅՈՒՆՆԵՐԻ ԱՊԱՀՈՎՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Կանանց և տղամարդկանց հավասար իրավունքների և հավասար հնարավորությունների ապահովման մասին» 2013 թվականի մայիսի 20-ի ՀՕ-57-Ն օրենքի (այսուհետ՝ Օրենք) 3-րդ հոդվածի 1-ին մասում՝

1) 2-րդ կետը շարադրել հետևյալ խմբագրությամբ՝

«2) գենդերային խտրականություն՝ անձի կամ անձանց խմբի սեռով կամ սեռի հատկանիշներով պայմանավորված գործողություն, անգործություն, կարգավորում, վերաբերմունք կամ քաղաքականություն, որն արտահայտվում է ցանկացած տարբերակմամբ, բացառմամբ, սահմանափակմամբ կամ նախապատվությամբ և որի արդյունքում անձը կամ անձանց խումբը հայտնվում է նույն իրավիճակում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաաստ է անդրադառնում անձանց խմբի նկատմամբ, եթե այդ գործողությունը, անգործությունը, կարգավորումը, վերաբերմունքը կամ քաղաքականությունը չի հետապնդում իրավաչափ նպատակ կամ կիրառված միջոցները անհրաժեշտ չեն հետապնդվող նպատակին հասնելու համար կամ համաչափ չեն այդ նպատակին.».

2) 3-րդ կետի «սեռային պատկանելությունն ուղղակիորեն մատնանշող խտրականություն» բառերը փոխարինել «անձի կամ անձանց խմբի նկատմամբ դրսևորված գործողություն, անգործություն, կարգավորում, վերաբերմունք կամ քաղաքականություն, որի արդյունքում անձը կամ անձանց խումբը հայտնվում է համանման հանգամանքներում գտնվող այլ սեռի անձանց համեմատ նվազ բարենպաստ իրավիճակում» բառերով.

3) 4-րդ կետի «խտրականության առանց սեռային պատկանելության ուղղակի մատնանշման» բառերը փոխարինել «առերևույթ չեզոք գործողություն, անգործություն, կարգավորում, վերաբերմունք կամ քաղաքականություն, որը սեռի հիմքով անհամաչափորեն անբարենպաստ է ազդում անձանց խմբի վրա» բառերով.

4) 20-րդ կետը շարադրել հետևյալ խմբագրությամբ.

«20) ժամանակավոր հատուկ միջոցներ՝ պետական, տեղական ինքնակառավարման մարմինների կամ կազմակերպությունների կողմից կիրառվող այնպիսի ժամանակավոր միջոցներ, որոնց նպատակն է հասարակական կյանքի որևէ ոլորտում գենդերային հավասարության ապահովումը.»։

**Հոդված 2.** Օրենքի 6-րդ հոդվածում՝

1) 3-րդ մասի 1-ին կետն ուժը կորցրած ճանաչել.

2) 5-րդ մասը շարադրել հետևյալ խմբագրությամբ.

«5. Արգելվում են գենդերային կարծրատիպերի վերարտադրությունը զանգվածային լրատվությամբ, կրթության և մշակույթի միջոցով, ինչպես նաև անձի վերաբերյալ սեռով, գենդերով կամ սեռի հատկանիշներով պայմանավորված վիրավորական կամ նվաստացուցիչ հրապարակային հայտարարություներ անելը, ներառյալ՝ զանգվածային լրատվության միջոցներով։»։

**Հոդված 3.** Օրենքի 18-րդ հոդվածի 1-ին մասի «և նորմատիվ իրավական ակտի փորձաքննության միջոցով՝ «Իրավական ակտերի մասին» Հայաստանի Հանրապետության» բառերը փոխարինել «միջոցով՝ «Նորմատիվ իրավական ակտերի մասին»» բառերով։

# Հոդված 4. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ԻՐԱՎՈՒՆՔՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հաշմանդամություն ունեցող անձանց իրավունքների մասին» 2021 թվականի մայիսի 5-ի ՀՕ-194-Ն օրենքի (այսուհետ՝ Օրենք) 3-րդ հոդվածի 1-ին մասի 14-րդ կետը շարադրել հետևյալ խմբագրությամբ.

«14) հաշմանդամության հիմքով խտրականություն՝ անձի կամ անձանց խմբի իրական կամ ենթադրյալ հաշմանդամությամբ պայմանավորված գործողություն, անգործություն, կարգավորում, վերաբերմունք կամ քաղաքականություն, որն արտահայտվում է տարբերակմամբ, բացառմամբ, սահմանափակմամբ կամ նախապատվությամբ և որի արդյունքում անձը կամ անձանց խումբը հայտնվում է նույն իրավիճակում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաստ է անդրադառնում անձանց խմբի նկատմամբ, եթե այդ գործողությունը, անգործությունը, կարգավորումը, վերաբերմունքը կամ քաղաքականությունը չի հետապնդում իրավաչափ նպատակ կամ կիրառված միջոցները անհրաժեշտ չեն հետապնդվող նպատակին հասնելու համար կամ համաչափ չեն այդ նպատակին։ Հաշմանդամության հիմքով խտրականությունը ներառում է նաև խելամիտ հարմարեցումների ապահովման մերժումը.»։

**Հոդված 2.** Օրենքի 13-րդ հոդվածի 2-րդ մասի 3-րդ կետի «հատուկ ժամանակավոր» բառերը փոխարինել «ժամանակավոր հատուկ» բառերով։

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՇՏԱՐԱՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Հաշտարարության մասին» 2018 թվականի հունիսի 13-ի ՀՕ-351-Ն օրենքի 1-ին հոդվածի 4-րդ կետը «հաշտարարի» բառից հետո լրացնել «կամ Մարդու իրավունքների պաշտպանի» բառերով։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** 2004 թվականի նոյեմբերի 9-ի Հայաստանի Հանրապետության աշխատանքային օրենսգրքի (այսուհետ՝ Օրենսգիրք) 3.1 հոդվածում՝

1. 1-ին մասը շարադրել հետևյալ խմբագրությամբ՝

«1. Արգելվում է խտրականությունն աշխատանքային հարաբերություններում, այդ թվում հետևյալ հարաբերություններում՝

1) աշխատանքի ընդունում, ներառյալ՝ աշխատանքի ընդունման հայտարարություն, մրցույթ և փորձաշրջան.

2) աշխատանքում առաջխաղացում, այլ աշխատանքի փոխադրում (տեղափոխում) և գործուղում.

3) աշխատանքի վարձատրություն,

4) երաշխիքների և հատուցումների տրամադրում.

5) աշխատանքային պայմաններ, ներառյալ՝ հանգստի ժամանակ, ինչպես նաև վերապատրաստում.

6) աշխատանքային պայմանագրի լուծում.

7) արհեստակցական միություններին անդամակցություն.

8) աշխատանողների անվտանգության ապահովում և առողջության պահպանում։».

2) 2-րդ մասն ուժը կորցրած ճանաչել.

3) 3-րդ մասի «(մրցույթներում)» բառը փոխարինել «և մրցույթներում» բառերով.

4) լրացնել հետևյալ բովանդակությամբ 4-րդ մասով՝

«4. Գործատուն պարտավոր է բացառել աշխատանքային հարաբերություններում խտրականությունը, ինչպես նաև միջոցներ ձեռնարկել խտրականությունը կանխարգելելու և իրենց աշխատանքային գործունեության ընթացքում խտրականություն դրսևորած անձանց պատասխանատվության ենթարկելու ուղղությամբ։»։

**Հոդված 2.** Օրենսգրքի 218-րդ հոդվածի 2-րդ մասը «հաշվառմանը,» բառից հետո լրացնել «խտրականության արգելքին,» բառերով։

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ԶԱՆԳՎԱԾԱՅԻՆ ԼՐԱՏՎՈՒԹՅԱՆ ՄԱՍԻՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

 **Հոդված 1.** «Զանգվածային լրատվության մասին» 2003 թվականի դեկտեմբերի 13-ի ՀՕ-14-Ն օրենքի 4-րդ հոդվածի 1-ին մասը «իրավահավասարության,» բառից հետո լրացնել «խտրականության բացառման,» բառերը։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2021 թվականի մայիսի 5-ի Հայաստանի Հանրապետության քրեական օրենսգրքի (այսուհետ՝ Օրենսգիրք) 203-րդ հոդվածում՝

1) 1-ին մասը շարադրել հետևյալ խմբագրությամբ՝

«1. Խտրականությունը՝ պաշտոնատար անձի կողմից կատարված գործողությունը, անգործությունը կամ վերաբերմունքը, որի արդյունքում ոտնահարվել են անձի հիմնական իրավունքները կամ ազատությունները և անձը հայտնվել է համանման հանգամանքներում գտնվող այլ անձի համեմատ նվազ բարենպաստ իրավիճակում՝ սեռի, ռասայի, մաշկի գույնի, էթնիկ կամ սոցիալական ծագման, գենետիկական հատկանիշների, լեզվի, կրոնի, աշխարհայացքի, քաղաքական կամ այլ հայացքների, ազգային փոքրամասնությանը պատկանելության, գույքային վիճակի, ծննդի, առողջական վիճակի, հաշմանդամության, տարիքի կամ անձնական կամ սոցիալական բնույթի այլ հանգամանքների հիմքով, եթե այդ գործողությունը, անգործությունը կամ վերաբերմունքը չեն հետապնդում իրավաչափ նպատակ կամ կիրառված միջոցները անհրաժեշտ կամ համաչափ չեն հետապնդվող նպատակին՝

պատժվում է տուգանքով՝ առավելագույնը քսանապատիկի չափով, կամ հանրային աշխատանքներով՝ ութսունից հարյուր հիսուն ժամ տևողությամբ, կամ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ առավելագույնը երեք տարի ժամկետով։».

1. 2-րդ մասն ուժը կորցրած ճանաչել։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 1985 թվականի դեկտեմբերի 6-ի Վարչական իրավախախտումների վերաբերյալ Հայաստանի Հանրապետության օրենսգրքի (այսուհետ՝ Օրենսգիրք) 41-րդ հոդվածը «41.6,» թվից հետո լրացնել «41.10,» թվով։

**Հոդված 2.** Օրենսգիրքը լրացնել հետևյալ բովանդակությամբ 41.10 հոդվածով.

**«Հոդված 41.10. Խտրականությունը, վիկտիմիզացիան կամ ոտնձգությունը**

1. Խտրականությունը՝ գործողությունը, անգործությունը կամ վերաբերմունքը, որի արդյունքում անձը կամ անձանց խումբը հայտնվում է համանման հանգամանքներում գտնվող այլ անձի կամ անձանց խմբի համեմատ նվազ բարենպաստ իրավիճակում՝ սեռի, ռասայի, մաշկի գույնի, էթնիկ կամ սոցիալական ծագման, գենետիկական հատկանիշների, լեզվի, կրոնի, աշխարհայացքի, քաղաքական կամ այլ հայացքների, ազգային փոքրամասնությանը պատկանելության, գույքային վիճակի, ծննդի, առողջական վիճակի, հաշմանդամության, տարիքի կամ անձնական կամ սոցիալական բնույթի այլ հանգամանքների հիմքով, եթե այդ գործողությունը, անգործությունը, կարգավորումը, վերաբերմունքը կամ քաղաքականությունը չեն հետապնդում իրավաչափ նպատակ կամ կիրառված միջոցները անհրաժեշտ կամ համաչափ չեն հետապնդվող նպատակին՝

առաջացնում է տուգանքի նշանակում ֆիզիկական անձի նկատմամբ՝ սահմանված նվազագույն աշխատավարձի հարյուրապատիկից երկուհարյուրապատիկի չափով, իսկ իրավաբանական անձի և պաշտոնատար անձի նկատմամբ՝ սահմանաված նվազագույն աշխատավարձի վեցհարյուրապատիկից հազարապատիկի չափով։

2. Վիկտիմիզացիան՝ գործողությունը կամ անգործությունը, որը հանգեցրել է բացասական փաստական հետևանքների «Իրավահավասարության ապահովման և խտրականությունից պաշտպանության մասին» օրենքով նախատեսված խտրականության դեպքի վերաբերյալ իրավասու մարմնին դիմում կամ բողոք ներկայացրած կամ այդ դեպքի վերաբերյալ որոշակի կամ անորոշ անձանց շրջականին հայտնած կամ դիմում կամ բողոք ներկայացրած անձին աջակցած անձի համար՝

առաջացնում է տուգանքի նշանակում ֆիզիկական անձի նկատմամբ՝ սահմանված նվազագույն աշխատավարձի երկուհարյուրապատիկից չորսհարյուրապատիկի չափով, իսկ իրավաբանական անձի և պաշտոնատար անձի նկատմամբ՝ սահմանված նվազագույն աշխատավարձի ութհարյուրապատիկից հազարերկուհարյուրապատիկի չափով։

3. Ոտնձգությունը՝ անցանկալի գործողությունը կամ վերաբերմունքը՝ սեռի, ռասայի, մաշկի գույնի, էթնիկ կամ սոցիալական ծագման, գենետիկական հատկանիշների, լեզվի, կրոնի, աշխարհայացքի, քաղաքական կամ այլ հայացքների, ազգային փոքրամասնությանը պատկանելության, գույքային վիճակի, ծննդի, առողջական վիճակի, հաշմանդամության, տարիքի կամ անձնական կամ սոցիալական բնույթի այլ հանգամանքների հիմքով, որը հանգեցրել է կամ նպատակ ունի հանգեցնել անձի արժանապատվությունը նվաստացնելուն և նրա շուրջ ոչ բարյացակամ, թշնամական, վիրավորական, նվաստացնող կամ մերժողական միջավայր ստեղծելուն՝

առաջացնում է տուգանքի նշանակում՝ սահմանված նվազագույն աշխատավարձի հինգհարյուրապատիկից հազարապատիկի չափով։»։

**Հոդված 3.** Օրենսգրքի 223-րդ հոդվածի 1-ին մասը լրացնել հետևյալ բովանդակությամբ 7-րդ կետով.

«7) սույն օրենսգրքի 41.10 հոդվածով նախատեսված դեպքում՝ ֆիզիկական, իրավաբանական անձի կամ Մարդու իրավունքների պաշտպանի հայցադիմումով։»։

**Հոդված 4.** Օրենսգրքի 254-րդ հոդվածի 2-րդ մասը «օրենսգրքի» բառից հետո լրացնել «41.10» բառով։

**Հոդված 5.** Սույն օրենքն ուժի մեջ է մտնում պաշտոնական հրապարակման օրվանից չորս ամիս հետո։